Óvissa um framtíð sumra einkarekinna skóla
Alger óvissa ríkir um framtíð einkarekinna grunnskóla, foreldrar vita ekki hver skólagjöldin verða næsta vetur og jafnvel óljóst hvort sá einkaskóli sem börn þeirra sækja verði starfandi næsta vetur.
Þetta kom m.a. fram í máli Guðrúnar Ebbu Ólafsdóttur, borgarfulltrúa Sjálfstæðisflokksins, á borgarstjórnarfundi í gær. Borgarfulltrúar Sjálfstæðisflokksins gagnrýndu harðlega tillögur í skýrslu starfshóps á vegum borgarinnar vegna fjárhagslegrar stöðu einkaskóla og töldu þær byggðar á löngu úreltum hugmyndum um að engir aðrir en opinberir aðilar gætu rekið stofnanir svo vel væri en miklu minna máli skipti að foreldrar gætu haft val.
Fulltrúar R-lista sögðu að menn gerðu sér grein fyrir vanda einkareknu skólanna, fræðsluráð væri að vinna í málinu og leitað væri lausna á vandanum. Minntu þeir og á að fjárframlög til einkarekinna grunnskóla hefðu aukist verulega á undanförnum árum og nú væri sem sagt til skoðunar að auka þau enn frekar.
Minnstu hugsanlegu framlög til einkareknu grunnskólanna 
Í skýrslu starfshópsins er m.a. lagt til að tekið verði mið af rekstri ódýrustu grunnskólanna þegar fjárframlög til einkaskóla eru metin og töldu fulltrúar sjálfstæðismanna það vera ótækt; ef alltaf væri miðað við ódýrustu og hagkvæmustu grunnskólana hverju sinni væri í reynd verið að tryggja að einkaskólar fengju alltaf lægstu hugsanlegu upphæð með hverju barni. Töldu sjálfstæðismenn eðlilegra að miðað yrði við meðaltalskostnað í grunnskólunum, sem þó væri engan veginn fullkominn mælikvarði. Töldu þeir meginregluna eiga að vera þá að borgin legði jafnmikið með hverju barni, óháð því hvaða grunnskóla það sækti. Kröfðu þeir meirihluta R-listans svara við því hvaða rök væru fyrir því að börn sem ganga í einkaskóla fengju minni fjárframlög frá borginni en önnur börn.
Guðrún Ebba Ólafsdóttir, borgarfulltrúi Sjálfstæðisflokksins, lagði áherslu á að málið þyldi enga bið, bregðast þyrfti við fjárhagsvanda einkaskólanna þegar í stað: "Í samtölum við fulltrúa skólanna er ljóst að þeir eru í mikilli óvissu og finnst mjög vont að geta ekki svarað foreldrum hver skólagjöldin verða næsta vetur og jafnvel ekki hvort skólinn geti starfað áfram."
Dagur B. Eggertsson, borgarfulltrúi R-listans, lagði áherslu á að vandi einkaskólanna væri tvíþættur. Margir skólanna væru litlir og þar af leiðandi frekar dýrar kennslustofnanir. Hinn vandinn, ef vanda skyldi kalla, væri sá að á undanförnum árum hefði verið gert stórátak varðandi framlög og aðbúnað í grunnskólum borgarinnar. Það væri auðvitað eðlilegt að foreldrar barna í þessum skólum bæru aðbúnað þeirra saman við aðbúnað barna í almennu skólunum. Þess vegna mætti kannski segja að þrátt fyrir að framlögin til einkareknu grunnskólanna hefðu aukist hefðu þau aukist enn frekar til grunnskóla sem væru algerlega á forræði sveitarfélaganna. Það væri einmitt til skoðunar hjá fræðsluráði hvort hækka ætti framlögin til einkaskólanna og þá hversu mikið.
Alger óvissa ríkir um framtíð einkarekinna grunnskóla.
Borgarfulltrúar Sjálfstæðisflokksins gagnrýndu harðlega tillögur í skýrslu starfshóps á vegum borgarinnar vegna fjárhagslegrar stöðu einkaskóla.
Í reynd verið að tryggja að einkaskólar fengju alltaf lægstu hugsanlegu upphæð með hverju barni.
Borgarfulltrúi Sjálfstæðisflokksins, lagði áherslu á að málið þyldi enga bið, bregðast þyrfti við fjárhagsvanda einkaskólanna þegar í stað.
Borgarfulltrúi R-listans, lagði áherslu á að vandi einkaskólanna væri tvíþættur.
Margir skólanna væru litlir og þar af leiðandi frekar dýrar kennslustofnanir, hinn vandinn væri sá að á undanförnum árum hefði verið gert stórátak varðandi framlög og aðbúnað í grunnskólum borgarinnar.